钦定古今图书集成/明伦汇编/官常典/第650卷 > 高承埏
## 钦定古今图书集成/明伦汇编/官常典/第650卷 > 高承埏

按《明外史循吏传》：“承埏，秀水人。举崇祯十三年进士，
除迁安知县。县近边十年之内，三被兵，又频岁旱蝗，
有司催科急，民多流移。承埏至宽征徭，斥耗羡，除赎
锾，绝苞苴，省狱讼，广招徕，不半岁，复业者七百馀户。
明年春，民大饥，力举荒政，全活甚多。乃教民仿江南
桔槔法，凿沟开渠，引水灌田，辟污莱三千八百馀亩。”
是年冬，漕艘阻冻，天津、辽左缺饷，上官檄州县输天
津粟济之。迁安当输四千石，承埏以县小力争，获减
其半。又念去天津远，率数石而到一石，令民赍钱至
山海关易粟，转输关外，以漕粟补偿，或代明年正赋，
省浮费万计。奸民多寄产于抚宁侯朱国弼、嘉定伯
周奎、驸马都尉万炜、都督田弘遇家，称为“四姓佃户”，
以避徭役、抗赋税。承埏力绳之，且欲上闻。四姓惧田
得还籍。他奸民冒行伍、漏差科者，擒治数人，亦相戒
不敢犯。十五年，吏部察其廉能，调繁宝坻。迁安，人泣
送载道。宝坻近辇毂，多中贵，豪猾倚之为奸，绳治不
少贷。其他剔除蠹弊，一如迁安。